ไฟเขียวข้าราชการ วธ.ทำงานที่บ้าน
เมื่อวันที่ 18 มี.ค. นายอิทธิพล คุณปลื้ม รมว.วัฒนธรรมกล่าวภายหลังการประชุมหัวหน้าส่วนราชการและองค์กรมหาชนในสังกัดกระทรวงวัฒนธรรม (วธ.) ว่า สั่งการทุกหน่วยงานในสังกัดทั้งส่วนกลางและส่วนภูมิภาคพิจารณาให้ข้าราชการ และเจ้าหน้าที่ แต่ละส่วนงานให้ปฏิบัติงานที่บ้านตามมติของคณะรัฐมนตรี (ครม.) โดยให้พิจารณาตามความเหมาะสม ไม่ให้กระทบกับการให้บริการแก่ประชาชน รวมทั้งจัดให้เหลื่อมเวลาการทำงาน และเวลาพักกลางวัน เพื่อลดความแออัด โดยมอบให้นายกฤษศญพงษ์ ศิริ ปลัด วธ. ลงนามประกาศเพื่อให้มีผลปฏิบัติตั้งแต่วันที่ 23-31 มี.ค.นี้ สำหรับการจัดประชุมของ วธ. และหน่วยงานในสังกัด ได้สั่งการให้ลดขนาดลงให้เหลือไม่เกิน 50 คน และใช้การประชุมทางไกล โดยให้สั่งงานและส่งงานผ่านทางระบบโซเชียลโดยเฉพาะในส่วนของสำนักงานวัฒนธรรมจังหวัด (สวจ.) เพื่อลดการเดินทางนายอิทธิพลกล่าวด้วยว่า ตนแจ้งให้ทุกหน่วยงานรับทราบถึงการปรับลดงบประมาณลง 10% ตามที่ สำนักงบฯเสนอให้นำมาใช้ในภารกิจแก้ไขปัญหาโควิด-19 โดยให้แต่ละหน่วยงานนำเสนอโครงการและกิจกรรมสนับสนุนการควบคุมการแพร่ระบาดของโรค นอกเหนือจากการทำหน้ากากอนามัย โดยเฉพาะ กรมการศาสนา (ศน.) ให้ประสานงานกับองค์กรเครือข่าย 5 ศาสนา ดูแลการจัดกิจกรรมและการประกอบศาสนกิจทางศาสนาตามมาตรการของกรมควบคุมโรค อีกทั้งยังใช้เครือข่ายชุมชนคุณธรรมฯ แจ้งข่าวประชาชนโดยเฉพาะการงดจัดงานสงกรานต์ และประเพณีต่างๆทั่วประเทศ ทั้งยังได้สั่งการให้ สวจ.ประสานกับผู้ว่าราชการจังหวัดให้ความรู้ประชาชนในการจัดงานพิธีต่างๆ เช่น พิธีศพ งานมงคลสมรส และงานบวช ที่บางส่วนยกเลิกไม่ได้ ให้คัดกรองและปฏิบัติตามมาตรการของกระทรวงสาธารณสุข (สธ.) อย่างเคร่งครัดนอกจากนี้ยังได้สั่งการให้กรมส่งเสริมวัฒนธรรม (สวธ.) ที่ดูแลร้านเกม คาราโอเกะ และวีดิทัศน์ ประสานผู้ประกอบการเข้มงวดในการคัดกรอง เฝ้าระวัง ป้องกัน และควบคุมโรคอย่างเป็นระบบ ดูแลความสะอาดสถานที่ อุปกรณ์ จัดจุดล้างมือและจัดวางแอลกอฮอล์เจลสำหรับล้างมือ ส่วนภูมิภาคให้ สวธ.ทำหนังสือแจ้งผู้ว่าฯสั่งการวัฒนธรรมจังหวัดตรวจและให้คำแนะนำผู้ประกอบการด้วย รมว.วธ. กล่าว.
วธ. สั่งการทุกหน่วยงานในสังกัดทั้งส่วนกลางและส่วนภูมิภาคพิจารณาให้ข้าราชการ และเจ้าหน้าที่ แต่ละส่วนงานให้ปฏิบัติงานที่บ้านตามมติของคณะรัฐมนตรี (ครม.) โดยให้พิจารณาตามความเหมาะสม
โควิด-19,ไวรัสโคโรนา,ทำงานที่บ้าน,ข้าราชการทำงานที่บ้าน,กระทรวงวัฒนธรรม,ป้องกันไวรัสโควิด-19,ข่าววันนี้,ข่าวทั่วไป